b'\n_START_ARTICLE_\nUnited Fruit Company\n_START_PARAGRAPH_\nUnited Fruit Company oli suuri yhdysvaltalainen yritys, joka k\xc3\xa4vi kauppaa kolmannen maailman viljelyksill\xc3\xa4 kasvaneilla hedelmill\xc3\xa4 ja vihanneksilla. _NEWLINE_Yritys syntyi 1899 kahden yhti\xc3\xb6n, Minor C. Keithin banaanikauppaa k\xc3\xa4yv\xc3\xa4n yrityksen ja Andrew W. Prestonin Boston Fruit Companyn, sulautuessa yhteen. Vaikka se kilpaili Standard Fruit Companyn kanssa, sill\xc3\xa4 oli tietyill\xc3\xa4 alueilla t\xc3\xa4ydellinen monopoli.\n_START_SECTION_\nBanaanity\xc3\xb6l\xc3\xa4isten joukkomurha\n_START_PARAGRAPH_\nBanaanity\xc3\xb6l\xc3\xa4isten joukkomurha tapahtui 6. joulukuuta 1928 Ci\xc3\xa9nagan kaupungissa Kolumbiassa. Amerikkalainen banaaniyhti\xc3\xb6 United Fruit Company kukisti v\xc3\xa4kivalloin parempia ty\xc3\xb6oloja vaatineen ty\xc3\xb6l\xc3\xa4isjoukon. Tapahtumassa sai surmansa tuntematon m\xc3\xa4\xc3\xa4r\xc3\xa4 hedelm\xc3\xa4plantaasin ty\xc3\xb6ntekij\xc3\xb6it\xc3\xa4. Ty\xc3\xb6l\xc3\xa4iset vaativat muun muassa kahdeksan tunnin ty\xc3\xb6p\xc3\xa4iv\xc3\xa4\xc3\xa4 ja kuusip\xc3\xa4iv\xc3\xa4ist\xc3\xa4 ty\xc3\xb6viikkoa.\n_START_SECTION_\nBanaanitasavalta\n_START_PARAGRAPH_\nMaista, joissa United Fruit Company oli tosiasiallinen vallank\xc3\xa4ytt\xc3\xa4j\xc3\xa4, k\xc3\xa4ytettiin O. Henryn keksim\xc3\xa4\xc3\xa4 nimityst\xc3\xa4 banaanitasavalta.\n_START_SECTION_\nKritiikki yhti\xc3\xb6t\xc3\xa4 kohtaan\n_START_PARAGRAPH_\nUnited Fruit Company on saanut paljon kritiikki\xc3\xa4 osakseen vuosikymmenten aikana. Sen toimintatapoja niin ty\xc3\xb6ntekij\xc3\xb6it\xc3\xa4 kuin ymp\xc3\xa4rist\xc3\xb6\xc3\xa4 kohtaan kehitysmaissa on arvosteltu. Suomessa Agit Prop -musiikkiyhtye julkaisi 1970-luvulla Pablo Nerudan samannimiseen runoon s\xc3\xa4velletyn kappaleen The United Fruit, jonka sanoitus kritisoi yhti\xc3\xb6n ylivaltaa banaanitasavalloissa.\n_START_SECTION_\nChiquita\n_START_PARAGRAPH_\nYritys sulautui Eli M. Blackin AMK:hon vuonna 1970, jolloin syntyi United Brands Company. Carl Lindner Jr. muutti yhti\xc3\xb6n 1984 sen nykyiselle nimelle Chiquita Brands International, jonka markkinointinimi on Chiquita.'